钦定古今图书集成/明伦汇编/官常典/第769卷 > 吴岳 谭大初
## 钦定古今图书集成/明伦汇编/官常典/第769卷 > 吴岳 谭大初

按《明外史》本传：“岳字汝乔，汶上人。嘉靖十一年进士。
授户部主事，历郎中，督饷宣府。吏进羡数千金，拒之。
出知庐州府，税课岁万金，例输府，岳以代邮传费。西
山薪故供官爨，岳弛以利民，民爱之。以忧去，服除，改
保定，治如庐州。历山西副使、浙江参政、湖广按察使、
山西右布政使，并以清静得民。迁右佥都御史，巡抚”
保定六府。奏裁征发穴费十六七，民力遂宽。甫浃岁，
引疾去。久之，以贵州巡抚征。寻进左副都御史，协理
院事。隆庆元年历吏部左、右侍郎。京察竣，给事中胡
应嘉有所申救。岳诣内阁抗声曰：“故事，官有考察去
者，而科臣敢留之乎？”应嘉遂得谴。迁南京礼部尚书，
就改吏部。抑浮薄，杜侥幸，南都缙绅惮之，上疏陈六
事，帝颇纳其言。寻改兵部，参赞机务。未上，给由过家，
病卒。诏赠太子太保，谥介肃。岳清望冠一时，禔躬严
整，见者莫不自失。尚书马森言“平生见廉节士二人，
岳与谭大初耳。”岳知庐州时，王廷守苏州，以公事遇
京口。岳召为金山游，携酒一瓶，肉一斤，菜数束。廷笑曰：“止是乎？”岳亦笑曰：“我两人食足矣。”欢竟日而还。去
庐，日假一盖，御雨至，即命还之。归自南都，假僧寮以
见客。谭大初，字宗元，始兴人。举嘉靖十七年进士。授
工部主事。忧归，起补户部，改户科给事中。数论事，历
兵科左给事中，出为江西副使。清军多所释。御史孙
慎以失额为疑，大初曰：“失额罪小，殃民罪大。”严嵩亲
党夺民田治之不少贷。迁广西右参政，投劾归。久之，
起故官河南。未上，擢南京右通政。俄迁应天府尹。将
赴南都，而《穆宗》即位。乞以参政致仕，不许。隆庆元年
召拜工部右侍郎，寻迁户部左侍郎，督仓场。海瑞为
佥都御史，大初力荐瑞。已而屡疏乞休，不允。拜南京
户部尚书，引疾去。家居，田不及百亩。卒，年七十五。谥
“庄懿。”